Id-dramm il-ġdid tiegħek se jlaqqagħna ma' żewġt aħwa b'passat kemxejn kurjuż u l-bagalji huma simbolu b'saħħtu fl-istorja. X'tista' tistenna l-udjenza? Vjaġġ interessanti mmens! Dawn iż-żewġt aħwa ilhom jivvjaġġaw għal dawn l-aħħar 18-il sena. Ħadd ma jaf isimhom. Ħadd ma jaf minn fejn ġejjin jew x'ġejjin jagħmlu Malta. U kif innutajt tajjeb ħafna inti, ħadd ma jaf x'hemm f'dawk iż-żewġ bagalji! Allura tista' timmaġina: L-udjenza ġejja tara dan id-dramm b'dawn il-mistoqsijiet kollha. Rollercoaster ta' vera! Mingħajr ma nikxef ħafna, ngħid lill-qarrejja tagħkom li t-tweġibiet se nibdew nagħtuhom mill-ewwel xena! U se jkunu sorpriżi u sorpriżi ħafna! Fuq id-dramm ngħid biss li hemm mumenti komiċi u hemm mumenti sbieħ immens li jdaħħku u jemozzjonaw lilna kull darba li nagħmluhom. Aħseb u ara 'l-udjenza! Dan mhux l-ewwel dramm li ktibt u pproduċejt, u forsi hija xi ħaġa naturali li parti minnek jew minn persuni viċin tiegħek (dehra jew karatteristiċi) joħorġu mill-pinna. F'dak li se naraw fuq il-palk, kemm minnu ħareġ mill-passat, preżent, jew persuni viċin ħafna ta' Clive Piscopo? Din l-istorja hija riżultat ta' esperjenza ċkejkna li ġratli l-Italja. Kont ma' tlett iħbieb fuq ferrovija wara ġurnata vjaġġar. Jien u nħares barra mit-tieqa lejn in-nies li kien hemm fl-istazzjon jistennew biex jitilgħu, nara tnejn min-nies: wieħed ta' xi 30 sena u l-ieħor ta' xi 18. It-tnejn lebsin suit u b'bagalja kull wieħed. Biex ngħaddi l-ħin, pruvajt nimmaġina kif kienet tkun l-istorja ta' dawn it-tnejn ta' quddiemi kieku kelli ngħidha jien. F'kemm ilni ngħidlek, il-mistoqsijiet bdew ġejjin waħidhom: Min kienu dawn it-tnejn? Minn fejn kienu ġejjin? Fejn kienu sejrin? U fuq kollox x'kellhom fil-bagalji tagħhom. Meta mbagħad bdejt nikteb, l-unika ħaġa kienet li niffoka biex ngħid l-aqwa storja possibbli. Huwa biss wara, li forsi tibda tinduna kemm l-emozzjonijiet u esperjenzi personali jinfluwenzawk inkonxjament. X'elementi tipprova żżomm f'moħħok int u tikteb dramm? Li nagħti l-aqwa esperjenza lill-pubbliku li ġej jarana. Ħafna drabi nikteb xogħol li jien stess nixtieq nara fuq il-palk. Ngħid għalija, jien inħobb stejjer li jdaħħquk u fl-istess ħin isammruk. Stejjer li jżommuni mwaħħal mas-siġġu u rrid iktar. Qed naħdem biex din l-esperjenza nittrażmettiha lin-nies. Ma hemm ebda kors li jħarrġek biex issir drammaturgu, u nafu li fil-fatt int bdejt triqtek fuq il-palk bħala attur. F'liema punt tal-karriera tiegħek għidt: "Iva, lest nikteb dramm jiena stess"? Il-kitba u t-teatru qisni bdejthom fl-istess żmien. Għalkemm tħarriġt kemm lokalment kif ukoll l-Ingilterra, l-ikbar lezzjonijiet li ħadt f'din l-industrija kienu l-esperjenzi nfushom. Meta bdejt nirreċta bdejt b'partijiet żgħar imma jien dejjem kelli l-mentalità li mhux kemm hi kbira l-parti li jgħodd, jew f'liema teatru se taħdem, imma li tagħti l-massimu tiegħek f'dak li qed tagħmel. Hekk biss tista' tikber u ssir aħjar. Imbagħad dejjem tmur għal sfidi ġodda. Jien inħobb nagħżel sfidi li jbeżżgħuni. Hekk biss nista' nikteb bħala artist. Naħseb wieħed mill-iktar mumenti ta' sodisfazzjon huwa meta tara l-karattri li twieldu mill-pinna tiegħek jieħdu l-ħajja fuq il-palk. Dejjem ħriġt sodisfatt bl-interpretazzjoni tal-atturi? Ġieli kien hemm karattru li ma ħariġx kif xtaqt? Hija esperjenza sabiħa u stramba fl-istess ħin. Filli tisma' l-karattri f'moħħok għal madwar sentejn u filli tarahom jieħdu l-laħam quddiemek. Biex tkun sodisfatt, importanti ħafna li tagħżel atturi li ġenwinament lesti li jaħdmu miegħek bl-iskop li noħolqu l-aħjar prodott. Fix-xogħlijiet tiegħi, ta' spiss niddiskuti mal-atturi tiegħi, imma daqstant ieħor nirrispetta l-libertà u l-kreattività tagħhom. F'FEJN JEĦODNA R-RIĦ fdajt ix-xogħol tiegħi f'idejn Lee-N Abela, direttriċi u attriċi bravissima. Li l-kittieb, id-direttur, u l-atturi jieħdu gost jaħdmu flimkien biex iwasslu storja hi, l-aqwa riċetta. Għażla iebsa. Tista' tagħmel ħaġa waħda biss minn issa 'l quddiem fil-karriera tiegħek, liem tagħżel, il-kitba jew ir-reċtar? Nirreċta. Hi esperjenza li tgħixha ma' ħaddieħor. Il-kitba iktar solitarja. Id-Dramm se jittella' f' St.James Cavalier mill-Ġimgħa 21 ta' April sal-Ħadd, 30 ta' April. Iddeskrivili l-kast fi tliet kelmiet. Imġienen. Dedikati. Enerġetiċi. Iddeskrivili l-istorja ta' Fejn Jeħodna r-Riħ fi 3 kelmiet. Ġirja. Qawwija. Kommoventi.